**NEPOVRATNA SREDSTVA, RAZPIS ZA SUBVENCIJE**

Zdaj ko se kurilna sezona približuje koncu, že lahko naredimo oceno stroškov za ogrevanje stavbe oz. stanovanja in pripravo tople sanitarne vode. Za marsikoga višina teh stroškov odločujoče vpliva na odločitev o posodobitvi ogrevalnega sistema, kakor tudi o izvedbi toplotne izolacije stavbe in o ostalih ukrepih, katerih cilj je zmanjšanje porabe energije.

Država tudi v letošnjem letu, kot že nekaj let prej, daje določena sredstva za ukrepe na starejših eno- ali dvostanovanjskih stavbah, katerih cilj je zmanjšanje porabe energije za ogrevanje in s tem zmanjšanje emisij prašnih delcev v ozračje. Ta sredstva občani koristijo kot kredite ali pa kot nepovratna sredstva.

Razpis za pridobitev tovrstnih nepovratnih sredstev je v veljavi že od konca februarja 2014, zajema pa ukrepe kot so: - vgradnja solarnega ogrevalnega sistema,

 - vgradnja toplotne črpalke za pripravo sanitarne tople vode,

 - vgradnjo toplotne črpalke za centralno ogrevanje stanovanjske stavbe,

 - vgradnja kurilne naprave na lesno biomaso tj. kotli na polena, sekance in pelete,

 - zamenjava zunanjega stavbnega pohištva,

 - izdelava toplotno-izolacijske fasade,

 - namestitev toplotne izolacije v podstrehi,

 - vgradnja prezračevalnega sistema,

 - gradnja ali nakup nizkoenergijske in pasivne hiše.

Kriteriji za posamezni ukrep so seveda različni, kakor je različna tudi višina nepovratnih sredstev (največ do 25 % investicije). Osnovni pogoj za dodelitev nepovratne finančne spodbude je pravočasna in popolna vloga, katere obvezni sestavni del je predračun. To pomeni, da za pridobitev nepovratnih sredstev zaprosite pred pričetkom del oz. ob odločitvi za posamezni ukrep, ne pa kasneje, ko so dela že izvedena.

Da bo posamezen ukrep kvalitetno in strokovno izveden, kar je osnova za popolno vlogo, predlagam, da se predhodno posvetujete z energetskim svetovalcem. Energetsko svetovanje je brezplačno, na voljo pa vam je energetski svetovalec v Energetsko-svetovalni pisarni v Žalcu, ki pokriva vse občine Spodnje Savinjske doline. Pisarna je odprta vsako sredo od 17. do 18. ure, potrebno pa se je predhodno najaviti za nasvet v tajništvu občine na tel 03 713 64 40 ali pa se za nasvet dogovoriti kar z energetskim svetovalcem (kontakt 040 325 552).

 Energetski svetovalec,

 Franc Šporn